Abadde amyuka bwana mukulu w’ekigo ky’e Lwebisiriiza mu ssaza ly’Ekelezia erya Kiyinda Mityana, Levulandi Faaza Lawrence Mudduse Yawe, aziikiddwa ku lutikko ya Saint Noah Mawaggali mu Kiyinda Mityana. Faaza Mudduse yatomeddwa mmotoka ya takisi ku kyalo Kyenda ku luguudo lw’e Hoima, bwe yabadde ava ku mikolo gy’olunaku lw’essaza lya Kiyinda Mityana bwe lyabadde lijaguza okuweza emyaka amakumi ana mu ebiri bukyanga litondebwawo nga lyakutulwa ku ssaza ekkulu erya Kampala. Kigambibwa nti akabenje kano kaavudde ku mugoba wa bodaboda eyavugisizza ekimama, mmotoka ya takisi n’egezaako okumuwugula, kwe kusaabala mmotoka ya Faaza. Wasooseewo ekitambiro kya mmisa ekisomeddwa omusumba w’essaza lya Kiyinda Mityana, Omusumba Anthony Zziwa, ayogedde ku mugenzi ng’omuntu akozesezza ebitone byonna Mukama bye yamuwa awatali kweganya kintu kyonna. Faaza Lawrence Mudduse Yawe afiiridde ku myaka amakumi ataano mu ebiri egy’obukulu, nga w’aviiridde mu bulamu bw’ensi abadde akoze ebintu bingi omuli okuwandiika ebitabo, okusomesa, okukola okunoonyereza naddala ku butonde n’ebintu ebirala bingi. Katikkiro Charles Peter Mayiga, ayogedde ku mugenzi Faaza Lawrence Mudduse nti abadde omu ku bannaddiini abatono abasobola okukwanaganya obulungi eddiini n’ebyobuwangwa, n’agamba nti Obuganda busubiddwa nnyo omusajja emmekete.